## Pravilnik o načinu utvrđivanja uvjeta za ulazak i boravak u Republici Hrvatskoj državljana država članica Europskog ekonomskog prostora i članova njihovih obitelji te članova obitelji hrvatskih državljana

### NN 62/2008 (30.5.2008.), Pravilnik o načinu utvrđivanja uvjeta za ulazak i boravak u Republici Hrvatskoj državljana država članica Europskog ekonomskog prostora i članova njihovih obitelji te članova obitelji hrvatskih državljana

# MINISTARSTVO UNUTARNJIH POSLOVA

**2102**

Na temelju članka 210. stavka 1. točke 3., 6., 14., i 16. Zakona o strancima
(»Narodne novine«, br. 79/ 07.) ministar unutarnjih poslova donosi

## PRAVILNIK

### O NAČINU UTVRĐIVANJA UVJETA ZA ULAZAK I BORAVAK U REPUBLICI HRVATSKOJ DRŽAVLJANA DRŽAVA ČLANICA EUROPSKOG EKONOMSKOG PROSTORA I ČLANOVA NJIHOVIH OBITELJI TE ČLANOVA OBITELJI HRVATSKIH DRŽAVLJANA

I. OPĆE ODREDBE

Članak 1.

Ovim Pravilnikom propisuje se način utvrđivanja uvjeta za boravak državljana
država članica Europskog ekonomskog prostora (u daljnjem tekstu: EEP) i članova
njihovih obitelji, izgled i sadržaj obrasca prijave privremenog boravka za
državljane država članica EEP-a, boravišne iskaznice za članove obitelji
državljana država članica EEP-a, odobrenja za stalni boravak državljana država
članica EEP-a i članova njihovih obitelji te sadržaj i način vođenja zbirki
podataka.
Odredbe ovoga Pravilnika koje se odnose na članove obitelji državljana država
članica EEP-a primjenjuju se i na strance – članove obitelji hrvatskih
državljana.
Obrasci propisani ovim Pravilnikom tiskaju se dvojezično, na hrvatskom i
engleskom jeziku, osim ako ovim Pravilnikom nije drugačije određeno.

Članak 2.

Prijavu privremenog boravka, zahtjev za izdavanje boravišne iskaznice ili
zahtjev za odobrenje stalnog boravka stranac podnosi osobno, a za maloljetno
dijete zahtjev podnosi njegov zakonski zastupnik.

Članak 3.

Isprave koje se prilažu uz prijavu i zahtjeve iz članka 2. ovoga Pravilnika
moraju biti u izvorniku ili ovjerenoj preslici, a strane isprave i u ovjerenom
prijevodu na hrvatskom jeziku te ovjerene sukladno posebnim propisima.
Isprave ne smiju biti starije od šest mjeseci.

II. BORAVAK STRANACA

Članak 4.

Državljanin države članice EEP-a koji želi boraviti dulje od 90 dana dužan je
prijaviti privremeni boravak policijskoj upravi, odnosno policijskoj postaji
prema mjestu boravka.
Policijska uprava, odnosno policijska postaja dužna je odmah državljaninu države
članice EEP-a izdati potvrdu o prijavi privremenog boravka.
Obrazac prijave privremenog boravka za državljanina države članice EEP-a
(Obrazac 1b) bijele je boje, pravokutnog oblika, veličine 21 × 29,7 cm.

Članak 5.

Uz prijavu privremenog boravka prilažu se dvije fotografije u boji veličine 35 x
45 mm i preslika važeće osobne iskaznice ili pu­tov­nice.
Osoba mora biti fotografirana s lica (en face), otkrivena čela, bez pokrivala za
glavu (šešira, kape ili marame), i to tako da 70 do 80% visine fotografije
pokazuje glavu osobe od brade do tjemena.
Fotografija ne smije biti dotjerivana (retuširana) niti izrađena opremom za
samofotografiranje.
Fotografija mora biti izrađena na bijelom, sjajnom, tankom fotopapiru.

Članak 6.

Uz prijavu privremenog boravka u svrhu obavljanja nesamostalne ili samostalne
djelatnosti, državljanin države članice EEP-a dužan je priložiti i ugovor o radu
ili drugi odgovarajući ugovor, odnosno dokaz da je samostalni djelatnik ili
pružatelj usluga.

Članak 7.

Uz prijavu privremenog boravka u svrhu obrazovanja ili studiranja, državljanin
države članice EEP-a dužan je priložiti i potvrdu o upisu na visoko učilište ili
dokaz da pohađa drugi oblik obrazovanja te dokaz o osiguranim sredstvima za
uzdržavanje i zdravstvenom osiguranju.

Članak 8.

Uz prijavu privremenog boravka u druge svrhe, državljanin države članice EEP-a
dužan je priložiti dokaz o osiguranim sredstvima za uzdržavanje i zdravstvenom
osiguranju.

Članak 9.

Dokazom o osiguranim sredstvima za uzdržavanje i zdravstvenom osiguranju
smatraju se dokazi iz članka 7. i 8. Pravilnika o statusu i radu stranaca u
Republici Hrvatskoj (»Narodne novine« broj 36/08).

Članak 10.

Uz prijavu privremenog boravka u svrhu spajanja obitelji, član obitelji koji je
i sam državljanin države članice EEP-a, dužan je priložiti i dokaz da je
supružnik ili član uže obitelji državljanina države članice EEP-a i to:
1. za dokazivanje braka – izvod iz matične knjige vjenčanih,
2. za dokazivanje izvanbračne zajednice – izvode iz matičnih knjiga rođenih i
izjavu izvanbračnih drugova o zajedničkom životu te druge dokaze o postojanju
izvanbračne zajednice. Uvjerenje o slobodnom bračnom stanju prilaže se ako iz
izvoda matične knjige rođenih nije vidljivo bračno stanje,
3. za dokazivanje odnosa dijete – roditelj – izvod iz matične knjige rođenih ili
odluku nadležnog tijela o posvojenju djeteta.

Članak 11.

Član obitelji državljanina države članice EEP-a, koji nije državljanin države
članice EEP-a, a namjerava boraviti u Republici Hrvatskoj duže od 90 dana, dužan
je u policijskoj upravi, odnosno policijskoj postaji prema mjestu boravka
podnijeti zahtjev za izdavanje boravišne iskaznice za člana obitelji
državljanina države članice EEP-a.
Uz zahtjev iz stavka 1. ovoga članka dužan je priložiti presliku važeće
putovnice i dokaz da je supružnik ili član uže obitelji državljanin države
članice EEP-a i to:
1. za dokazivanje braka – izvod iz matične knjige vjenčanih,
2. za dokazivanje izvanbračne zajednice – izvode iz matičnih knjiga rođenih i
izjavu izvanbračnih drugova o zajedničkom životu te druge dokaze o postojanju
izvanbračne zajednice. Uvjerenje o slobodnom bračnom stanju prilaže se ako iz
izvoda matične knjige rođenih nije vidljivo bračno stanje,
3. za dokazivanje odnosa dijete-roditelj – izvod iz matične knjige rođenih ili
odluku nadležnog tijela o posvojenju djeteta.

III. BORAVIŠNE ISPRAVE

Članak 12.

Obrazac zahtjeva za izdavanje boravišne iskaznice za člana obitelji državljanina
države članice EEP-a, a koji nije državljanin države članice EEP-a (Obrazac 2b)
bijele je boje, pravokutnog oblika, veličine 21 × 29,7 cm.

Članak 13.

Obrazac zahtjeva za izdavanje odobrenja za stalni boravak za državljanina države
članice EEP-a i članove njegove obitelji te člana obitelji hrvatskog
državljanina (Obrazac 3b) bijele je boje, pravokutnog oblika, veličine 21 × 29,7
cm.
Zahtjevu iz stavka 1. ovog članka prilaže se fotografija iz članka 5. ovoga
Pravilnika te preslika važeće osobne iskaznice ili putovnice, a član obitelji
koji nije državljanin države članice EEP-a prilaže fotografiju i presliku važeće
putovnice.

Članak 14.

Obrazac potvrde o prijavi privremenog boravka za državljanina države članice EEP-a
(Obrazac 4b) pravokutnog je oblika veličine 85,6 × 53,98 mm i izrađen je od
polikarbonatnog materijala.

Članak 15.

Obrazac boravišne iskaznice za člana obitelji – koji nije državljanin države
članice EEP-a (Obrazac 5b) i člana obitelji hrvatskog državljanina koji nije
državljanin države članice EEP-a (Obrazac 6b) pravokutnog je oblika veličine
85,6 × 53,98 mm i izrađen je od polikarbonatnog materijala.

Članak 16.

Obrazac osobne iskaznice za stranca na stalnom boravku propisan je člankom 37.
Pravilnika o statusu i radu stranaca u Republici Hrvatskoj (»Narodne novine«,
broj 36/08).

Članak 17.

Obrazac zahtjeva za izdavanje osobne iskaznice za stranca na stalnom boravku
propisan je člankom 31. Pravilnika o statusu i radu stranaca u Republici
Hrvatskoj (»Narodne novine« broj 36/08).
Uz zahtjev iz stavka 1. prilažu se dvije fotografije propisane člankom 5. ovoga
Pravilnika.

Članak 18.

Potvrda o prijavi privremenog boravka za državljanina država članica EEP-a
izdaje se s rokom važenja do pet godina.
Boravišna iskaznica za člana obitelji koji nije državljanin države članice EEP-a
izdaje se s rokom važenja do pet godina, odnosno kraće ukoliko državljanin
države članice EEP-a namjerava boraviti kraće od pet godina.
Boravišna iskaznica za člana obitelji hrvatskog državljanina koji nije
državljanin države članice EEP-a izdaje se s rokom važenja do pet godina.
Osobna iskaznica za stranca na stalnom boravku koji je držav­ljanin države
članice EEP-a izdaje se s neograničenim rokom važenja.
Osobna iskaznica za stranca na stalnom boravku za člana obitelji koji nije
državljanin države članice EEP-a i člana obitelji hrvatskog državljanina izdaje
se s rokom važenja od 10 godina.

Članak 19.

Za izdanu potvrdu o prijavi privremenog boravka i boravišnu iskaznicu za člana
obitelji koji nije državljanin države članice EEP-a i člana obitelji hrvatskog
državljanina, popunjava se karton izdane boravišne isprave (Obrazac 7b).
Obrazac 7b plave je boje, veličine 10 × 21,5 cm, na papiru težine 250 g/m² i
tiskan je na hrvatskom jeziku.
Nadležna policijska uprava odnosno policijska postaja za izdavanje boravišnih
isprava iz stavka 1. ovoga članka Pravilnika izdaje potvrdu o podnesenom
zahtjevu koja je sastavni dio Obrasca 7b i od istog se odvaja perforacijom.

Članak 20.

Podnositelju zahtjeva za izdavanje boravišne isprave uzima se otisak papilarnih
linija kažiprsta desne ruke.
Ako podnositelj zahtjeva nema kažiprsta, uzima se otisak srednjeg prsta ili
nekog drugog prsta desne ruke, a ako nema desne ruke uzima se otisak kažiprsta
ili drugog prsta lijeve ruke.
U slučaju iz stavka 2. ovoga članka, upisuje se odgovarajuća napomena na
poleđini Obrasca 7b.

Članak 21.

U obrasce 4b, 5b i 6b podatak o spolu se upisuje oznakom »Ž« za ženski spol, a
oznakom »M« za muški spol.
Upis podataka u obrasce 4b, 5b i 6b članka obavlja se sukladno međunarodnim
standardima za strojno čitanje isprava.

Članak 22.

Obrazac zahtjeva za tehničku izradu boravišnih isprava
(Obrazac 8b) bijele je boje, veličine 21 × 29,7 cm, tiskan na hrvatskom jeziku.

Članak 23.

Obrazac 8b čuva nadležna policijska uprava odnosno policijska postaja u
registratorima po registarskom broju, jednu godinu od dana zaprimanja zahtjeva
za izdavanje osobne iskaznice za stranca.
Nakon isteka roka iz stavka 1. ovoga članka Obrazac 8b uništava povjerenstvo
koje imenuje ministar unutarnjih poslova.
Povjerenstvo iz stavka 2. ovog članka ima predsjednika i četiri člana.
Predsjednik povjerenstva mora biti policijski službenik Ministarstva unutarnjih
poslova (u daljnjem tekstu: Ministarstvo) u čijoj je nadležnosti nadzor rada
policije i prevencija kriminaliteta.
O uništenju dokumentacije iz stavka 1. ovoga članka povjerenstvo sastavlja
zapisnik.

Članak 24.

Boravišnu ispravu koja iz bilo kojeg razloga ne može služiti svojoj svrsi (istek
roka važenja, oštećenje, zamjena zbog promjene osobnih podataka i dr.), nadležna
policijska uprava odnosno policijska postaja je dužna poništiti te razlog
poništenja evidentirati na informacijskom sustavu Ministarstva.
Poništenje boravišnih isprava obavlja se fizičkim bušenjem.

Članak 25.

Gubitak, nestanak ili krađa boravišne isprave bez odgode se mora prijaviti
policijskoj upravi, odnosno policijskoj postaji prema mjestu događaja ili
saznanja, o čemu se izdaje potvrda.

Članak 26.

Boravišna isprava čiji je nestanak prijavljen, a koja je u međuvremenu pronađena
vratit će se strancu, a postupak koji je pokrenut na osnovi prijave o nestanku
obustavit će se, ako isprava nije proglašena nevažećom.

IV. BORAVIŠTE I PREBIVALIŠTE

Članak 27.

Na postupak prijave i odjave boravišta i prebivališta, odnosno prijave promjene
adrese stanovanja državljanina država članica EEP-a,
članova njihovih obitelji i članova obitelji hrvatskog državljanina primjenjuju
se odredbe Pravilnika o statusu i radu stranaca u Republici Hrvatskoj (»Narodne
novine« broj 36/08).
Prilikom prijave boravišta i prebivališta, odnosno prijave promjene adrese
stana, državljanin države članice EEP-a, članovi njihovih obitelji i članovi
obitelji hrvatskog državljanina, dužni su priložiti jedno od sljedećeg:
– vlasnički list,
– ugovor o najmu,
– kupoprodajni ugovor,
– darovni ugovor,
– uvjerenje o dodjeli kućnog broja.

V. ZBIRKE PODATAKA

Članak 28.

Na način vođenja i sadržaj zbirki podataka odgovarajuće se primjenjuju odredbe
Pravilnika o statusu i radu stranaca u Republici Hrvatskoj (»Narodne novine«
broj 36/08).

VI. PRIJELAZNE I ZAVRŠNE ODREDBE

Članak 29.

Obrasci 1b, 2b, 3b, 4b, 5b, 6b, 7b i 8b tiskani su uz ovaj Pravilnik i njegov su
sastavni dio.
Ministar unutarnjih poslova utvrdit će cijenu obrazaca 4b, 5b i 6b.

Članak 30.

Ovaj Pravilnik objavit će se u »Narodnim novinama«, a stupa na snagu danom
pristupanja Republike Hrvatske Europskoj uniji.

Broj: 511-01-52-32177/08
Zagreb, 29. svibnja 2008.

Ministar
**Berislav Rončević**, v. r.

![](dodatni/348229.gif)
![](dodatni/348230.gif)

![](dodatni/348231.gif)
![](dodatni/348232.gif)

![](dodatni/348233.gif)

![](dodatni/348234.gif)

![](dodatni/348235.gif)

![](dodatni/348236.gif)

Pravilnik, NN 62/2008-2102
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)